Γοδεφρείδος Β΄ Βιλλεαρδουίνος

Πρώτα χρόνια

Ο πατέρας του ήταν ένας από τους ηγέτες της Δ΄ Σταυροφορίας (1199), ακολούθησε η κατάκτηση του μεγαλύτερου τμήματος της Πελοποννήσου από τους Λατίνους, ο ίδιος κληρονόμησε το πριγκιπάτο της Αχαΐας μετά τον θάνατο του πρώτου πρίγκιπα Γουλιέλμου Σαμπλίτη. Ο νέος πρίγκιπας κάλεσε αμέσως στην Πελοπόννησο την σύζυγο του Ελισάβετ και τον γιο τους Γοδεφρείδο από την Καμπανία, η οικογένεια εγκαταστάθηκε σε κάστρα στην Σπάρτη και στην Καλαμάτα.
Ο νεαρός Γοδεφρείδος παντρεύτηκε την Αγνή ντε Κουρτεναί (1217) κόρη του Λατίνου Αυτοκράτορα Πέτρου Β΄ του Κουρτεναί από τον Οίκο του Κουρτεναί νεώτερο κλάδο του Οίκου των Καπετιδών. Ο Γοδεφρείδος Β΄ διαδέχθηκε τον πατέρα του σε ηλικία 35 ετών, είχε στην διάθεση του 80 ιππότες που ζούσαν πολυτελή ζωή χάρη στην γενναιοδωρία του.

Άνοδος στον θρόνο

Πριν την άνοδο του στην ηγεμονία είχε προηγηθεί η πτώση του Βασιλείου της Θεσσαλονίκης (1224), αυτό έφερε σύγκρουση ανάμεσα στην κεντρική Λατινική Αυτοκρατορία και τα Σταυροφορικά κράτη της Πελοποννήσου. Ο Βυζαντινός αυτοκράτορας της Θεσσαλονίκης Θεόδωρος Κομνηνός Δούκας ηττήθηκε τον Απρίλιο του 1240 στην Μάχη της Κλοκοτνίτσας από τον Βούλγαρο τσάρο Ιβάν Ασέν Β΄, η ήττα ανακούφισε τον Γοδεφρείδο Β΄ από τον κίνδυνο να αποκτήσει ο Θεόδωρος Κομνηνός Δούκας μεγάλες δυνάμεις.
Ο Γοδεφρείδος Β΄ είχε καλές σχέσεις με τους Έλληνες γείτονες που έφεραν ειρήνη και ευημερία στο πριγκιπάτο, έστελνε συχνά απεσταλμένους στις αυλές των βαρόνων για να τους πληροφορήσει για τον τρόπο διακυβέρνησης και τους τρόπους να υποτάξουν τους επαναστάτες.
Προς τους Έλληνες υπηκόους του, ο Γοδεφρείδος φέρθηκε με σύνεση και διπλωματικότητα, ακολουθώντας το παράδειγμα του πατέρα του απάλλαξε τον κατώτερο ορθόδοξο κλήρο από τους φόρους. Τον Ιούλιο του 1237 παραχώρησε στο Τευτονικό Τάγμα ένα νοσοκομείο στην Ανδραβίδα.

Σύγκρουση με την εκκλησία

Στα πρώτα χρόνια της διακυβέρνησης του συγκρούστηκε με την Καθολική εκκλησία. Έκτισε το φρούριο Χλεμούτσι κοντά στη Γλαρέντζα και μεγάλωσε σημαντικά τα εδάφη του Πριγκιπάτου επεκτείνοντας το μέχρι την Εύβοια και είχε υποτελείς του τον Μιχαήλ Δούκα του Δεσποτάτου της Ηπείρου και τον Παλατινό Κόμητα της Κεφαλληνίας και Ζακύνθου Ματθαίο Α΄ Ορσίνι.
Τα πρώτα χρόνια της διακυβέρνησης του διαταράχθηκαν από τη ρήξη του με το Λατινικό κλήρο της Πελοποννήσου. Ο Γοδεφρείδος επικαλέστηκε την άρνησή τους να τον βοηθήσουν στην ολοκλήρωση της κατάκτησης της Πελοποννήσου και έτσι δήμευσε τα εκκλησιαστικά κτήματα. Με τα χρήματα που συγκέντρωσε έκτισε το μεγάλο φρούριο Χλεμούτσι (στο σημερινό κάστρο της Ηλείας) κοντά στη Γλαρέντζα (τη σημερινή Κυλλήνη). Για αυτήν του την πράξη ο Γοδεφρείδος αφορίστηκε από την Ρωμαιοκαθολική Εκκλησία. Το 1223, όμως, ο πάπας Ονώριος Γ΄ αναίρεσε τον αφορισμό και ο Γοδεφρείδος συμβιβάστηκε με τον κλήρο που απαλλάχτηκε από κάθε φόρο. Ο ηγεμόνας κρατούσε τους θησαυρούς και την κινητή περιουσία της εκκλησίας, αλλά ο ίδιος και οι βαρώνοι του αναλάμβαναν την υποχρέωση να πληρώνουν 1.000 υπέρπυρα κάθε χρόνο στον κλήρο.

Πόλεμοι με την Αυτοκρατορία της Νίκαιας

Οι μεγάλες οικονομικές δυνατότητες του επέτρεψαν να στείλει χρήματα στον Ιωάννη του Μπριέν συμβασιλέα και κηδεμόνα του Βαλδουίνου Β΄ της Κωνσταντινούπολης. Ο Αυτοκράτορας της Νίκαιας Ιωάννης Γ´ Δούκας Βατάτζης και ο Ιβάν Ασέν Β΄ της Βουλγαρίας αφού συμφώνησαν να κυριεύσουν την Λατινική Αυτοκρατορία και να μοιράσουν τα εδάφη επιτέθηκαν στην Κωνσταντινούπολη. Ο Γοδεφρείδος Β΄ έστειλε υπέρ του Ιωάννη του Μπριέν 100 ιππότες, 300 πολιορκητές και 500 τοξότες, με την βοήθεια στόλου από την Γένοβα, την Βενετία και την Πίζα απέκρουσαν επιτυχώς την πολιορκία και έδιωξαν τους Έλληνες (1236). Ως ανταμοιβή για τις πολύτιμες υπηρεσίες του ο αυτοκράτορας του πρόσφερε την επικυριαρχία του Δουκάτου του Αρχιπελάγους, της Εύβοιας και της μαρκιονίας της Βοδονίτσας. Τόση ήταν η φήμη και η αίγλη που απέκτησε ο ηγεμόνας της Αχαΐας, ώστε ο Δεσπότης της Ηπείρου Μιχαήλ Β΄ Κομνηνός Δούκας, καθώς και ο Ιταλός Παλατινός Κόμης της Κεφαλληνίας και Ζακύνθου Ματθαίος Α΄ Ορσίνι έγιναν εκούσια υποτελείς του.
Ο αυτοκράτορας της Νίκαιας επιτέθηκε ξανά στην Κωνσταντινούπολη (1238), ο Γοδεφρείδος Β΄ σε συμμαχία με τους Βενετούς πήγε άλλη μια φορά να την υπερασπιστεί. Την επόμενη χρονιά δήλωσε την επιθυμία του να συμμετέχει σε Σταυροφορία που ανακήρυξε ο επικυρίαρχος του Θεοβάλδος Β΄ της Καμπανίας αλλά ο Πάπας Γρηγόριος Θ΄ του ζήτησε να υπερασπιστεί την Κωνσταντινούπολη από τους Έλληνες. Ο πάπας προχώρησε περισσότερο, του έδωσε απαλλαγή για τους όρκους που είχε πάρει για την συμμετοχή του σε Σταυροφορία στους Αγίους Τόπους υπό τον όρο να υποστηρίξει δυναμικά την Λατινική αυτοκρατορία.
Το 1243 κυκλοφόρησαν ψευδείς πληροφορίες ότι πέθανε ο κουνιάδος του Βαλδουίνος Β΄ της Κωνσταντινούπολης, ο Γοδεφρείδος πήγε αμέσως στην Κωνσταντινούπολη να γίνει κηδεμόνας και να υπερασπιστεί τα κληρονομικά δικαιώματα του ανιψιού του Φιλίππου του Κουρτεναί.

Διαδοχή

Ο Γοδεφρείδος Β΄ Βιλλεαρδουίνος πέθανε το 1246 και τάφηκε στην μονή της εκκλησίας του Αγίου Ιακώβου στην Ανδραβίδα. Τον διαδέχθηκε ο μικρότερος αδελφός του Γουλιέλμος Β΄ Βιλλεαρδουίνος ο κορυφαίος πρίγκιπας της Αχαΐας.
Με την σύζυγο του Αγνή των Καπετιδών-Κουρτεναί κόρη του Λατίνου αυτοκράτορα της Κωνσταντινούπολης Πέτρου του Κουρτεναί δεν απέκτησε απογόνους.